Sekswerk dalk gewettig – Cyril | Netwerk24
Sekswerk dalk gewettig – Cyril
Deur Jan Gerber 15 Maart 2017 15:57
Adj.pres. Cyril Ramaphosa Foto: Leon Sadiki, City Press
Sekswerkers is geregtig op al die regte waarop ander Suid-Afrikaners geregtig is en daar word na die wettiging van sekswerk gekyk.
Dit was Woensdag adj.pres. Cyril Ramaphosa se boodskap aan die Nasionale Raad van Provinsies waar hy vrae beantwoord het.
Thandi Mpambo-Sibhukwana, Wes-Kaapse DA-LP, wou weet hoe die Suid-Afrikaanse Nasionale Vigsraad sekswerkers bereik, gegewe dat sekswerk onwettig is.
Ramaphosa het gesê die Grondwet verskans die reg tot gesondheidsorg aan almal, ongeag hul werk.
"Dit plaas 'n plig op die staat om aan sekswerkers toegang tot gesondheidsorg te gee."
Die verskaffing van kondome aan sekswerkers speel 'n baie belangrike rol in die bekamping van MIV-infeksies. Hy het gesê die voorkoms van MIV is drie tot vier keer hoër onder sekswerkers as onder die algemene vroulike bevolking.
Hulle wil met dieselfde waardigheid as ander mense behandel word
Adj.pres. Cyril Ramaphosa
Sekswerkers is nou betrokke by die gesondheidsprogram. Dit is daarop gemik om begrip by gesondheidswerkers te kweek vir die omstandighede van sekswerkers.
Oor die wettiging van sekswerk het Ramaphosa gesê die Regskommissie is besig om dit te ondersoek en sal weldra met 'n verslag daaroor vorendag kom.
"Die kwessie oor die wettiging van sekswerk is 'n netelige een." In sommige lande is dit wettig, in ander nie.
"Daar is baie mense betrokke by sekswerk wat dit as hul beroep beskou. Hulle wil met dieselfde waardigheid as ander mense behandel word."
Sommige mense sê hulle raak betrokke by sekswerk omdat hulle nie ander ekonomiese geleenthede het nie, en dit is ook iets wat moet aandag kry. Daar is sowat 153 000 sekswerkers in Suid-Afrika.
Ramaphosa sê daar is mense wat gekant is teen die wettiging van sekswerk. "Ons is 'n land van mense wat sake debatteer."